આપણે વાતો શાંતિની કરીએ છીએ પણ સતત સંઘર્ષને પોષવામાં વધારે આનંદ આવે છે. એ સંઘર્ષ ઊભો કરવામાં ક્યાંક યુદ્ધ ન છેડાઈ જાય તેનું ધ્યાન રાખવું પડશે. નફરતના બીજ વાવીને આપણે શું મહાભારત કે રામાયણમાં રહેલી નકારાત્મકતાને પોષવી છે કે પછી તેમાં પણ જતું કરવાની અને માનવીયતાને આપણે અપનાવવાની છે. રામરાજ્યની વાતો કરતાં હિંસા કરવાનો અર્થ ખરો? અંગત જીવનમાં આપણે અન્યાય સામે બાથ ભીડતા નથી પણ તંત્રની સામે કે અથવા સોશિયલ મીડિયામાં આસમાની સુલતાની કરવામાં પાછા પડતા નથી એનું કારણ એ પણ છે કે સામે કોઈ વ્યક્તિ નથી પણ છબી છે. અને છબી તમને કોઈ નુકસાન પહોંચાડી શકતી નથી. લાગે છે કે આજે આપણા પ્રેમની જેમ ગુસ્સો અને નફરત પણ નપુંસક બની ગયા છે.